Lemvigbanen
Lemvigbanen, Vemb-Lemvig-Thyborøn Jernbane A/S, VLTJ, privatbane med person- og godstrafik mellem Vemb og Thyborøn. Enkelte ture fortsætter ad Den Vestjyske Længdebane mellem Vemb og Holstebro.
Strækningen fra Vemb til Lemvig blev indviet i 1879 og forlænget fra Lemvig til Thyborøn i 1899. Havnebanen fra Lemvig Station til Lemvig Havn blev anlagt i 1892 og benyttedes indtil 1992; den kører dog stadig i en periode om sommeren som turistattraktion - kendt som "Bjergbanen".
Blandt stationerne mellem Vemb og Lemvig er Bækmarksbro, Fåre, Ramme og Bonnet. Mellem Lemvig og Thyborøn finder man bl.a. stationerne Klinkby, Strande, Victoria Street Station, Vejlby Nord, Vrist og Harboøre.
Godstrafikken på Lemvigbanen vedrører især gods til og fra fabrikken Cheminova med stationen Rønland på Harboøre Tange.
Lemvigbanen indgik i 2009 i Midtjyske Jernbaner A/S.